清輝殿觀唐明皇山水石字歌
作者：王琪
朝代：宋

paragraphs: 皇家四葉恢聖功，天臨日燭清華戎。
漢條靜治洽柔教，老心稽古開神聰。
有唐英主稱好文，仙毫灑落驅風雲。
壯哉山水有奇字，煥乎八法存翠珉。
自從棄置咸陽道，蘚駁煙滋委宮草。
天開神贊會休辰，甄收再作皇居寶。
如何淪棄三百春，迎逢睿鑒來紫宸。
奎鉤粲粲光華動，羣玉森森氣象新。
丹籞春妍瑞靄深，文梁藻棟結芳林。
鴻翔鳳翥徑方丈，杯流泉湧蒙親臨。
鯫臣榮幸從金輿，鉤婉魂驚拭目初。
多慚攬筆非清藻，唯慶千齡際帝圖。